Den omtalte resolution stammer fra FNs økonomiske og sociale råd – også kaldet ECOSOC.

Resolutionsteksten er skrevet af den gruppe af lande i FN, der hedder ”G77 + Kina”.

Detektor har gennemgået teksten, der handler om palæstinensiske kvinders situation under israelsk besættelse. Resolutionen udtrykker blandt andet bekymring for, at Israel systematisk bryder palæstinensiske kvinders menneskerettigheder.

Intet sted i resolutionen står der, at Israel er det eneste land i verden, som overtræder kvinders rettigheder, som Søren Espersen påstår.

Tværtimod står der, at man udtrykker "behov for at intensivere indsatsen for at forebygge og udrydde alle former for vold mod kvinder og piger i den offentlige og private sfære i alle verdens regioner"

Men primært handler teksten om de forhold, som palæstinensiske kvinder har under den israelske besættelse - og resolutionen opfordrer til forbedring af disse forhold.

I sit tweet linker Søren Espersen til en artikel fra organisationen UN Watch, der trods navnet ikke hører under FN. Og ligesom Espersen, så skriver UN Watch, at Israel bliver fremhævet, som det eneste land i verden, der overtræder kvinders rettigheder.

UN Watchs formål er, ifølge dets hjemmeside, at holde øje med, at FN lever op til sine egne standarder og at bekæmpe det, som organisationen betragter som en anti-israelsk agenda i FN-systemet.

Tidligere var UN Watch en del af World Jewish Congress, en verdensomspændende sammenslutning af jødiske organisationer. Men fra 2013 skulle UN Watch efter eget udsagn være uafhængig.

Detektor har kontaktet UN Watch for at spørge til, hvor i resolutionsteksten det skulle stå, at Israel er det eneste land, der overtræder kvinders rettigheder.

UN Watch erkender, at præcis denne sætning ikke fremgår af teksten, men mener, at FNs Økonomiske og Sociale Råd formål med resolutionen er at fordømme Israel.

- Resolutionen handler i virkeligheden ikke om palæstinensiske kvinders rettigheder, men den er lavet for at fordømme Israel, skriver talsmand Hillel Neuer fra UN Watch til Detektor.

Søren Espersen har stillet to spørgsmål til den nye udenrigsminister Jeppe Kofod (S) om FN-resolutionen, som, han mener, udpeger Israel som den eneste nation i verden, der overtræder kvinders rettigheder.